梓材赋（以理材为器如政之术为韵）
王澄 (Tang)
猗嗟抡材者梓。必将有以。抡者动不妄施。材者用之为美。涂其丹雘之色。契乃斲雕之理。成乎器用。孰不勤止。则知能者轨物。其利博哉。达于道必获乎象。酌于事实在乎材。材罔不奇。戒乎不知。应时可重。匪饰胡为。须度长而絜大。谅方矩而圆规。役是司者。勉矣厥宜。亦犹德必辅人。材不假器。人失德而奚取。器非材而奚利。材滥则过于梓人。德乖则失乎尔位。其有取非轮桷。性实散樗。以不材而见弃。思入用其焉如。岂比山有之亦修短惟准。工度也而削理有馀。既罕节而抱直。成大厦之厥居者哉。夫如是。则工以理材为难。国以教人为圣。圣体材而存道。材象道而成政。宏之在人。慎乃出令。藏器俟时。人罔越思。达乎至极。钦哉有司。惟试可矣。以材校之。守而弗失。其德秩秩。以人观材。以材观实。非独陈伊周之宏义。将以翊我唐之政术。傥小材之不遗。愿雕焕于兹日。